Talle beseer in botsing op N12Foto: Netcare 911 Talle mense is Vrydagmiddag beseer toe verskeie voertuie, insluitend ŉ vragmotor, in ŉ botsing betrokke was op die N12 in Boksburg aan die Oos-Rand. Tebogo Magoro, woordvoerder van Netcare 911, het gesê ŉ sesjarige kind het ernstige beserings opgedoen en moes per helikopter van die ongelukstoneel na ŉ nabygeleë hospitaal vervoer word. Volgens Magoro het die ongeluk omstreeks 16:30 gebeur. Dit is nie duidelik presies hoeveel voertuie betrokke was nie, maar minstens 23 mense is beseer. Magoro het gesê die meeste mense het geringe tot matige beserings opgedoen. Die oorsaak van die ongeluk word ondersoek.